
Persongalleri

På Sandtorvholmen:

Janiche Holmen, seriens hovedperson

Bertheus Holmen, Janiches fosterfar og handelsmann

Annemor Holmen, Janiches fostermor, død

Oktopus og Tinktur, Janiches katter

Junta, kokke på handelsstedet

Lavrans, Juntas sønn

Elsebeth og Nora, tjenestejenter på handelsstedet

Simonette, koldjomfru i Spanskehuset

Jens Olsen, poståpner

Lars Lillemann, butikkbestyrer

Anders Mortensen, dampskipsekspeditør

Sirin, fjøsjente

 

Andre:

Havtor og Hermod Isaksen, tvillinger og prestesønner. Hermod er prest, Havtor er notbas

Agnes Lindstad, fiskerdatter og Janiches venninne

Enkefru Thea Figenschou, kalt Tutta, eldre dame på Sandtorv

Karin og Anna, Tuttas søstre

Petter Sjøberg, lensmann i Gausvik

Matheus Sjøberg, lensmannssønn

Erling Sjøberg, lensmannens fetter

Fabien Lizzard, fransk handelskaptein

Constance Aas, prestedatter i Lødingen

Gabrielle LeBlanc, pariserinne, Janiche er hennes selskapsdame

Pierre og Sabine LeBlanc, Gabrielles foreldre

Søster Marianne, pleiersken som steller for Havtor

Fredrikke Hammer, enkefrua Agnes bor hos




Slik sluttet forrige bok:

– Nå er vi her, Janiche! Er du glad? Gabrielle lød opprømt selv.

Enda en gang klarte hun bare å nikke. Når hun tenkte på fremtida, ble hun vettskremt. Redselen kom også når hun tenkte på Louna. Frykten for å bli avvist. Tryggheta hun hadde omgitt seg med hjemme på Sandtorvholmen, var borte.

Det var ikke sikkert de fant henne, selv om de omsider var her nå. Det kunne bli vendereis, og så måtte de begynne forfra.

Leggene verket fortsatt etter den lange reisa, men endelig var de framme. Landskapet lyste i solskinnet, de befant seg i hjertet av lavendelen, og i hjertet hennes var det noe som føltes som hjemme. Hun skrådde ut i åkeren og nappet opp noen vakre lavendelblomster, tviholdt på dem. Hun var glad for denne stunda alene. At Gabrielle sto igjen på landeveien. At de andre satt i vogna ennå.

Synet av de vidstrakte markene bergtok henne og tårene rant. Hun bare visste det, der inne i hjertet et sted. Hun var her, og det kom til å skje. Hun kom til å treffe henne snart.

Hun fyltes med visshet. Det var her svarene hennes lå. Det var hit hun skulle for å finne fred.

– Hun er her, hvisket hun åndeløst, trakk pusten, fylte nesa med duften av lavendel. Hun snudde seg mot Gabrielle. – Jeg bare vet det. Det må være det jeg kjenner inni meg. Det er så rart, Gabrielle. Hun knyttet hånda, dunket lett mot brystet. Tårene sto ennå i øynene. Hun blunket fort. – Nå må vi bare finne ut hvor!




Prolog


Sandtorvholmen, august 1882

Janiche strakte hals for bedre å se hvilke varer butikkbestyreren hadde liggende fremme på disken. Hvis hun stilte seg på tå kunne hun nemlig se hva som lå i de små kurvene helt bortest også. Det var så mye fristende her inne, men det var Agnes som sa at butikken deres var ei skattkiste.

En mann knuffet borti henne.

– Men så se deg for, da, mumlet Erling og lente seg på disken. – Du vet hva jeg skal ha, snøvlet han til butikkbestyreren.

Ansgar Markussen nikket fort og hastet ut. I det samme var Erlings hånd nedi en kurv, og Janiche sto storøyd og stirret på det som forsvant ned i jakkelomma hans.

– Stjeler du? glapp det ut av den måpende munnen. – Jeg sladrer til far! Hun ville pile inn til ham med det samme, men han grep henne i nakken.

– Det gjør du slett ikke. Erling bøyde seg ned, og magen vrengte seg av den sure lukta av fyll. Hun vek til side. – Si et pip og jeg drukner deg i sundet, din forbaskede lille reke!

– Det tør du ikke, for handelsmann Holmen er …

– Han er hva? Faren din? Erling flirte og slapp taket i nakken hennes. Far Bertheus sa at sånne som Erling ikke hadde respekt for noen. – Jeg håper de har fortalt deg sannheta nå. Jo fortere du lærer hvor du kommer fra, jo bedre!

Janiche stirret hardt på ham, selv om det han sa svei i brystet. Hun visste om at hun var hittebarn. Hun lå igjen i kirka på Trondenes. Mora hennes hadde lagt henne i en kurv der inne, sa folk. Noen sa at hun ikke ville ha henne, andre sa at hun ikke kunne ta vare på henne. Det var færre som sa noe nå, men iblant så folk på henne. Særlig når hun kom i kirka sammen med far Bertheus og Annemor. Da stakk fremdeles enkelte hodene sine sammen, og hun kunne formelig kjenne ordene deres på kroppen. Andre igjen overså henne, lot som om hun ikke fantes. Som om hun hadde gjort noe skikkelig vederstyggelig og ikke lenger skulle sees eller høres.

– Skal de virkelig beholde den vesle fremlingen? Har dere ikke sett hvordan hun ser ut? Det er ingen her i soknet med et sånt ansikt og så rødt hår! Har dere sett øynene hennes?

Men noen så på henne med varme i øynene, og de smilte hun tilbake til.

Janiche forlot butikken da Erling ga seg til å hoie der inne. Hun kunne gå opp til far Bertheus og sladre, men Erling var allerede beryktet. Og heller ikke så ung at han ikke visste hva som var rett og galt. Erling var lensmannens fetter. Far Bertheus sukket stadig vekk over ham. Janiche hadde ikke lyst til å gi ham mer å sukke over. Hvor mange sukk hadde man egentlig?

Hun gikk ut av Spanskehuset, sto litt på trappa der. Sommerdagen var så fin. Det var varmt og godt nå. Sval luft strøk rundt barleggene. Kjoleskjørtet gikk bare til knærne og strømpene hadde en tendens til å sige ned til anklene. Helst skulle hun ha fått springe barføtt, men det ville ikke Annemor ha noe av.

Hun ville gå til lysthaven og plukke blomster. Annemor ble så glad når hun kom med hendene fulle av dem, og brydde seg ikke om de kom fra bedene hennes eller om hun plukket markblomster langs veikanten.

– Annemor er mi mor, mumlet hun for seg selv. – Jeg har bare Annemor, dronninga i riket. Jeg er Barn. Hun dunket knyttneven mot brystet.

Torleif kom til syne, skrådde forbi bårstua og kom bort til henne. De bodde ute på Stranda, men han rekte ofte ut hit. Ville leke, sa han, men han var mest ei pest og en plage. Faren var fra Lofoten og truet med å flytte tilbake, og Janiche gikk og ventet på det sånn at hun slapp å ha ham rundt seg.

Han var grei innimellom, men mest av alt var han en slimål.

– Hva står du og glor på? Torleif sleiket seg rundt munnen. Noen matrester lå fortsatt igjen i munnvika. Janiche så bort. Tvillingene kom gående ned mot holmen og gleden strømmet gjennom henne. Hun overså Torleif og satte på sprang.

– Havtor! Hermod!

Men brått hang hun i løse lufta, og deiset i bakken så hun ikke fikk puste med det samme. Det stakk smertefullt i brystet, og det neste hun så var Havtors bekymrede øyne.

– Går det bra med deg, Janiche?

– Jeg snublet visst.

– Nei, Torleif sparket bein på deg. Havtor så opp med ei bister mine. – Du kan begynne å springe nå, Torleif, for tar jeg deg igjen …

– Hah! Jeg kan gjøre som jeg vil! Far sier hun er en fremling som kommer til å kare til seg handelsstedet fordi Holmens er så dumme at de tok henne til seg! Hun kommer til å stjele rubb og rake, sier han, hun som ikke er herfra!

– Så skal jeg ha et par ord med faren din også, hveste Havtor. Janiche så ham stramme kjeven. – Forvorpne snørrunge. Han reiste seg og Torleif beinfløy.

Janiche flirte. – Der skremte du ham! Til pass for ham. Hun så på Havtors ansikt, så hvordan det myknet.

– De får ikke kalle deg sånt. Ingen kan noe for hvor de kommer fra, eller hvem som … Han satte seg på huk. – Slo du deg?

Hun ristet på hodet, for brått stakk det i brystet, men den smerten ville hun ikke dele med noen. Ikke engang tvillingene.

– Vel, vi må videre, vi skal til Trondenes. Havtor reiste seg igjen og nikket til Hermod. Han så på henne med like stor bekymring som tvillingbroren.

Da la Janiche merke til bagasjen deres.

– Når kommer dere tilbake?

– Snart. Hermod la hånda si på hodet hennes. – Hils Bertheus, Janiche.

Hun så seg rundt da de var gått. Hva skulle hun finne på nå? Når Torleif var slem og Agnes var hjemme, var det bare for henne å gå og kjede seg. Hun kunne riktignok gå til kjøkkenet, men den gamle kokka var gretten i dag. Det fant hun ut alt i morges.

– Husj, ut med deg, jentunge! hadde hun viftet henne vekk med da hun kom for å se til henne.

Janiche gikk bortover kjerreveien. Telte skrittene sine. Å! Hvis hun kom seg til den første sjøboden innen hun telte til 50, kom tvillingene snart tilbake! Lensmannen hadde nettopp vært her og snust. Det hadde vært en stor brann på lensmannsgården i Gausvik, og så ville han gi Havtor skylda.

– Han spør vel alle som var der i slåttonna, hadde far Bertheus sagt da hun spurte.

46, 47 … Nei, så gjorde de vel ikke det. Hun bet seg ergerlig i leppa. Hun kunne gå til Agnes, men da måtte hun forbi Torleifs hus.

Hun skulle saktens klare seg, hun var jo Barn og Eventyrbarnet! Hun var huldra og Pilhjerte, og alle disse småfrøknene som far Bertheus fortalte om i eventyrene sine. Hun var hans og Annemors lavendelpike. Hun trakk opp en nedsunken strømpe og kneiste med nakken. Hun kunne være hvem som helst hvis hun ville.

Valensole, mai 1896

Janiche sto ved veikanten og skuet utover lavendelmarkene som strakte seg som bølgende tepper mellom små klynger av trær. Snart ville lavendelen stå i full blomst!

Ei hestekjerre kom langs landeveien med veistøvet stående som en sky bak vogna. De hadde heldigvis stilt seg såpass på kanten at det burde være mulig for kjerra å passere.

– Hva tenker du på? Gabrielle smilte til henne.

– Jeg sto og tenkte på at jeg ikke er noen fremling mer. Det er en følelse jeg har i meg akkurat nå, at jeg hører til. Hun svelget klumpen i halsen. – Jeg kommer til å finne henne. Janiche sa det med stor sikkerhet, som om vissheten var meislet inn i henne. – Hun er kanskje ikke akkurat her, men jeg kommer til å finne svar, finne henne, og da … Hun klarte ikke å si mer straks. – Ja, hva som da skjer, vet jeg ikke, men jeg håper hun tar imot meg. Jeg kan ikke se for meg at hun ikke vil bli glad siden hun reiste tilbake til Norge for å lete etter meg.

Janiche trakk pusten skjelvende. – Jeg lurer på hva som hindret henne senere. Penger? Annet? Jeg lurer på hvem hun er, Gabrielle. Hun strøk de klamme hendene over armene. – Havtor kjente henne jo ikke. Og jeg håper så inderlig at tomrommet jeg har i meg, skal forsvinne. At jeg endelig vil føle meg hel. At jeg vil bli som en plante med røtter i jorda. At røttene ikke bare flyter rundt i en kopp med vann. Jeg vil ikke være dette hittebarnet, hun som ikke har røtter eller skikkelig familie. Jeg vil høre til. Janiche tørket øynene. – Slik du gjør det som har dine nære rundt deg. Sånn vil jeg også ha det. Jeg er uendelig glad i Bertheus. Men han er ikke faren min.

– Da reiser vi til landsbyen, og så overnatter vi der, sa Gabrielle med mild stemme og rørte ved armen hennes. – Kom.

– Ja. Janiche smilte og kremtet. Trakk pusten godt inn. – Jeg er klar.

Hestekjerra nådde dem idet de skulle sette seg inn i vogna. Janiche så på den eldre mannen som satt med tømmene i hendene. Han hadde ei brun, loslitt jakke på seg, og lue på hodet selv om dagen var fin. Håret så hun ikke, men skjegget var grått og ansiktet brunt og rynkete som gammelt lær.

Mannen fanget blikket hennes. De mørke øynene syntes å se gjennom henne. Hun frøs på ryggen, nakkehåret strittet. Han stirret slik på henne, som en som ble redd av det han så, som om han så et skrømt. Hun så at han skilte leppene, som om han skulle si noe, men så slo han med tømmene, hyppet på hesten, og i neste åndedrag var kjerra forbi.

Gabrielle viftet vekk veistøvet. – Vi får komme oss inn i vogna igjen.

Janiche hevet hånda, men han snudde seg ikke. Hun så bare den krumme ryggen hans før veistøvet dekket ham. Hun ville rope, men klarte det ikke. Var det bare innbilning siden hun sto her så håpefull?

– Så du det? spurte hun stakkåndet og med ei intens kribling langs ryggen. Hun snudde seg mot Gabrielle som var på vei inn i vogna igjen.

– Hva?

– Han i kjerra. Han som … Hun pekte. – Han så sånn på meg! Jeg kan sverge på at …

– Det er vel lenge siden han har sett ei så vakker ungmøy, flirte Gabrielle. – Rødhårede skjønnheter vokser ikke på trær, Janiche.

– Det var ikke noe sånt, protesterte hun og så etter kjerra. Så trakk hun pusten og satte seg inn selv. Hun svettet. Ansiktet brant plutselig, og da hun lente seg tilbake på setet, spredte de fuktige frysningene seg over ryggen og trengte seg ut gjennom reisedrakten.

– Kanskje får du svar fortere enn du aner? Hvis det var noe med ham, mener jeg?

Janiche nikket, men hadde ikke for store forhåpninger.

Jules kremtet og flyttet litt på beina. Det var trangt om plassen i en vogn. De fikk komme seg av sted og finne et sted å sove for natta.

– Dette er en opplevelse for oss alle, sa Gabrielle ivrig.

Janiche nikket og kikket ut av vinduet. Sola var i ferd med å senke seg over åsryggene. Mannen i kjerra hadde stirret på henne. De brune øynene liksom boret seg i henne. Den underlige følelsen i kroppen lå der som lett feber.

